KLASA: 034-05/24-01/142

URBROJ: 711-02-01/02-2024-2

Zagreb, 04. listopada 2024. g.

**PETRANA BREČIĆ**

**ravnateljica Klinike za psihijatriju Vrapče**

**Predmet: mišljenje na zahtjev obveznice Petrane Brečić,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je dana 02. listopada 2024.g. pod KLASA: 034-05/24-01/142 zaprimilo zahtjev za mišljenje koje je podnijela Petrana Brečić, ravnateljica Klinike za psihijatriju Vrapče.

U podnesenom zahtjevu obveznica ističe kako Pravilnik o specijalističkom usavršavanju doktora medicine propisuje kako mentori i glavni mentori liječnicima na specijalističkom usavršavanju imaju pravo na naknadu koju odlukom utvrđuje ministar te Odluka o iznosu naknade glavnom mentoru i mentoru Ministarstva zdravstva iz 2017.g. navodi kako glavni mentor ima pravo na naknadu za rad po mentorstvu u iznosu od 1.500,00 kuna neto. Nadalje, obveznica navodi kako Ugovor o utvrđivanju međusobnih odnosa s Medicinskim fakultetom Sveučilišta u Zagrebu iz 2011.g. propisuje da se Klinika obvezuje da će za predstojnika klinike, ukoliko ravnatelj nije nastavnik Medicinskog fakulteta, izabrati nastavnika Fakulteta, a da Pravilnik o unutarnjem ustrojstvu Klinike propisuje da ravnatelj, ukoliko je nastavnik Medicinskog fakulteta Sveučilišta u Zagrebu, obavlja i poslove predstojnika Klinike. Slijedom navedenog, obveznica ističe da će od 01. listopada 2024.g. obavljati i poslove predstojnika Klinike koji neće utjecati na njezinu plaću. Isto tako, obveznica ističe da je do sada predstojnik Klinke ujedno bio i glavni mentor pa postavlja upit može li biti imenovana glavnim mentorom te smije li za navedeno primati propisanu naknadu.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21. i 36/24., dalje ZSSI) na 61. sjednici održanoj 04. listopada 2024., obveznici daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Povjerenstvo ističe kako je sukladno čl. 17. st. 2. ZSSI-a propisano da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti. Stavkom 3. istoga članka ZSSI-a propisano je da prethodno odobrenje Povjerenstva iz stavka 2. toga članka nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje primitka po osnovi autorskih, patentnih i sličnih prava intelektualnog i industrijskog vlasništva te za stjecanja primitaka i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Slijedom navedenog, a s obzirom da mentoriranje liječnika na specijalističkom usavršavanju predstavlja edukativnu djelatnost, obveznica iste poslove može obavljati istovremeno uz obnašanje dužnosti te za poslove mentora primati propisanu naknadu.

Povjerenstvo upućuje obveznicu da je sukladno čl. 17. st. 4. ZSSI-a dužna navedenu naknadu prijaviti u godišnjoj imovinskoj kartici za onu godinu u kojoj je naknadu ostvarila.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznica Petrana Brečić, elektroničkom dostavom
2. Objava na internetskoj stranici Povjerenstva
3. Pismohrana